# 5. sundag i openberringstida, 5. februar 2017

Preiketekst: Mark 2,1–12

Lesetekstar: 1 Mos 15,1–6; Rom 4,1–8

Liturgisk farge: Grøn for vekst og modning

Den lamme mannen – Markus 2,1–12

***Innleiing***

**Openberringstida, ei tid for misjon**

I kyrkjeåret vert tida mellom jol og faste kalla openberringstida. Dette er tida me gjennom tekstane vert betre kjent med ulike sider ved Jesus og kven han er. I kyrkja er det vanleg å knytte denne tida opp mot misjon. Misjon kjem frå det latinske ordet ”missio” som betyr å vere utsendt eller eit oppdrag – å vera sendt med eitt oppdrag.

***Til teksten:***

Dagens tekst står tidleg i Markusevangeliet. Jesus har nett ”stått fram” etter å ha vorte døypt av Johannes i Jordan. Markus startar med å fortelja om Jesu møte med dei sjuke og lidande. No er han heime att, i Kapernaum. Folk strøymer til for å sjå og høyre denne mannen det byrjar å gå rykte om. Til og med nokre farisearar er på plass; dei skal vel sjekke ut kva denne mannen folk kallar ”rabbi” lærer bort.

Forteljinga er og å finna i evangelia etter Matteus (9.1ff) og Lukas (5.27ff). Matteus skriv ikkje om trengsla og at dei braut opp taket, men alle stader står det at ”dei” bar ein lam mann til han.

Den lame mannen som er hovudpersonen i forteljinga, og venene hans er svært målmedvitne. Døra er sperra av folk. Då går dei opp på det flate taket, bryt det opp og firer senga med den lame ned rett framfor føtene til Jesus.

Eg vil setje fokus på dei fire som bar fram mannen. Dei såg oppdraget sitt og utførte det. No utfordrar eg deg og meg: Kva er ditt oppdrag? Kva er mitt? Då snakkar vi misjon!

***Til preika:***

Det er nærliggande å forstå teksten ut ifrå sin eigen bakgrunn. Eg er utdanna samfunnsøkonom frå Universitet i Oslo. Blant akademikarar og i ein del andre sekulære kretsar er omgrepet ”misjon” nærmast oppfatta som eitt skjellsord. Nokre assosierer det med imperialisme eller ”å overtyde” nokon til konvertering, især i møte med sårbare grupper. Fattige som valde å bli kristne for å oppnå materielle gode, har ofte vore omtala som ”ris-kristne”.

På tross av all skepsis har eg hamna i ein misjonsorganisasjon, HimalPartner. Før eg tok jobben, stilte eg meg to spørsmål:

1. Kan eg som ikkje kan eller er komfortabel med å forkynne, vere ein misjonær?
2. Kva gjer kristendomen annleis enn andre religionar? Kvifor misjonere?

Jesus er tydeleg i Matt 28,18–20*: ”Eg har fått all makt i himmelen og på jorda. Gå difor og gjer alle folkeslag til læresveinar: Døyp dei til namnet åt Faderen og Sonen og Den heilage ande og lær dei å halda alt det som eg har bode dykk ...”*

Me som kristne har fått denne misjonsbefalinga. HimalPartner jobbar i ein kontekst der dei ikkje har lov av statsmaktene til å misjonere. Kan ein vere ein misjonsorganisasjon utan å ha lov til å evangelisere? HimalPartner vert kalla yrkesmisjonen. Profesjonelle kristne fagfolk jobbar saman med lokale partnarar i bistandsprosjekt. Samstundes er dei medvandrarar. Medan me har vore i Nepal, har me sett den nasjonale kyrkja vekse frå null til i dag å telle minst ein million. Dette utan at me kan skryte på oss at me har bygd kyrkjene.

I teksten i dag står det at det var fire menn som bar den lame mannen sidan han sjølv ikkje kunne koma seg til Jesus. Han var avhengig av at mennene *ville* bere han. Her er HimalPartners rolle; her er mi rolle. Mi sterke side er ikkje å evangelisere, men eg er god til å sjå urett og jobbe for rettferd enten det er i kvardagen eller gjennom jobben. Dermed kan eg vere ”ein av dei fire” som ber. Gjennom diakonien i ord og handling jobbar me med tiltak for å sikre folks livsgrunnlag som jobb, utdanning og god mental helse. Då hjelper me med ”å bere” menneskje slik at dei sjølve kan nå fram til Jesus. Det var ikkje berre to, men fire som bar. For meg er det klart at viss me er fleire som ber, vert børa lettare for den einskilde. I tillegg trengs det ulike eigenskapar for å kunne gjennomføre oppdraget.

Gud er like glad i alle. Alle menneske har rett til å få dekka sine primære behov. Og det er vårt ansvar som kristne å syte for at dette gjeld alle – ikkje berre i Noreg og vårt nabolag, men òg i land som er meir fjerntliggande. I Matt 25,35–37 seier Jesus: *”For eg var svolten, og de gav meg mat; eg var tørst, og de gav meg drikke; eg var framand, og de tok imot meg; eg var naken, og de kledde meg; eg var sjuk, og de såg til meg; eg var i fengsel, og de vitja meg.” Då skal dei rettferdige svara: ”Herre, når såg vi deg svolten og gav deg mat, eller tørst og gav deg drikke? Når såg vi deg framand og tok imot deg, eller naken og kledde deg? Og når såg vi deg sjuk eller i fengsel og vitja deg?” Men kongen skal svara dei: ”Sanneleg, eg seier dykk: Alt de gjorde mot eit av desse minste syskena mine, det gjorde de mot meg.”*

**Så til spørsmål 2. Kva er det me har som ikkje andre religionar har?**

Det som skil kristen tru frå andre religionar, er det faktum at ingen gjerningar kan frelse meg. Jesus har tatt alle mine synder på seg, og eg får nåden. Det er ingen ting eg kan gjere for å premierast med nåden. I Romarbrevet står det om Abraham i kap 4: ”…*den som ikkje har gjerningar, men trur på han som rettferdiggjer den ugudelege. Han blir rekna som rettferdig fordi han trur.*” I 1 Mos 15,6 står det at Abraham hadde eitt syn der han snakkar med Gud om si sorg over at han er barnlaus, og der Gud lovar han at ætta hans skal vere like tallaus som stjernene på himmelen. ”*Abraham trudde Gud, og difor rekna Gud han som rettferdig.*”

Det faktum at det er trua som har frelst oss, tek eg ofte for gjeve. Kristendomen er annleis! Bibelens Gud er så full av kjærleik til oss at han gav son sin, den einborne, så kvar den som *trur* på han, skal ha evig liv. Det skjer igjen og igjen i Bibelen at Jesus seier *trua* di har frelst deg – til den lamme mannen, om Abraham, til kvinna med blødningar og til dei ti spedalske.

Og det er eit hovudpoeng i dagens lesetekster.

Det var *trua* til den lame mannen som frelsa han, ikkje trua til dei fire som bar han; dei var berre hjelparar og gode medvandrarar på vegen til Jesus. Likevel var dei heilt klart ein viktig del av oppdraget for å nå målet.

Jesus seier; ”*Son, syndene dine er tilgjevne.*” Me kristne er ikkje mindre syndige enn andre, men me har ein Gud som har vald å tilgje oss heilt gratis. Eg likar å leike med ord. Viss eg flyttar om på ordet ”tilgje”, så får eg ”*gje til*”. Då Jesus sa til den lame mannen : ”Son, syndene dine er tilgjevne,” gav Jesus nåden til mannen. Det er Gud som er den aktive; me tek passivt i mot. Men deretter seier Jesus: ”*Stå opp ta båra di og gå heim*!” Då kallar han til handling. Eg har òg fått nåden gjeven til meg. Deretter byrjar ”oppdraget” eller misjonen min. Eg skal ut og medvandre eller bere! Vil du vere med?

**Til gudstenesta:**

*1) Viss det er familiegudsteneste:*

Sett opp eit tablå, der du treng:

* Ein journalist som stiller spørsmål til berarane kva som er deira oppdrag.
* Berar nummer 1. ”Leiaren” – evangelisten.
* Berar nummer 2. ”Praktikaren” – ingeniøren/snikkaren.
* Berar nummer 3. ”Omsorgspersonen/helsepersonale”.
* Berar nummer 4. ”Motivatoren” som spreier glede og song (”Det er gøy gøy gøy …”).

(gjerne eitt barn)

* Den lamme mannen: ”Venene mine skulle bere meg til Jesus så eg kan bli frisk. Han er jo Guds son! Klart eg skal bli frisk!”
* Jesus.
* Folkemengde som står tett rundt Jesus.
* Viss ein vil: Farisearar.

*2) Utfordre dei i kyrkjebenken til å ta oppdraget:*

Legg post-it lappar i kyrkjebenken eller del ut med salmeboka.

Like før slutten av preika gje ein minutt slik at folk kan tenke etter:

* Kva er mine gode eigenskapar?
* Kva spesifikt oppdrag kan eg gjere i veka som kjem?

Skriv det ned på lappen; heng han på badespegelen, eller legg han i lomma som ei påminning. Det kan òg gjerast på mobilen. Skriv ned, og legg inn ei påminning slik at oppdraget sprett opp på mobilen.

Bruk gjerne musikk etterpå så folk får tid til å reflektere og kunne la oppdraget søkkje inn.

**Salmeforslag – om misjon**

I tru under himmelens skyer

Kristus er verdens lys

Slik som eg var

Der det nye livet lever

Det enda som bär

*Barnesong*ar:

Det er gøy gøy gøy

Det beste av alt

Vi tar hverandres hender og setter oss i ring

Gud er så glad i meg

Silje Gunlaug Yun Eng

Programansvarleg HimalPartner

silje.gunlaug.yun.eng@himalpartner